[{"text_idx": "#000002", "text": "Datblygodd Ysgol Tudno ac Ensemble Cymru arfer arloesol ym maes y Celfyddydau Mynegiannol drwy ddull ymholi-proffesiynol cydweithredol ac maent wedi cynyddu ymgysylltiad trwy ymateb i anghenion a diddordebau\u2019r disgyblion ac wedi meithrin cysylltiadau rhwng yr ysgol a\u2019r gymuned ehangach."}, {"text_idx": "#000004", "text": "Mae ysgolion cymunedol effeithiol yn defnyddio asedau\u2019r ysgol mewn modd ystyriol i wella bywydau plant a theuluoedd yn y gymuned leol. Maent yn gweithio mewn partneriaeth a\u0302 grwpiau a sefydliadau lleol mewn ffyrdd mentrus a chreadigol. Maent yn ceisio mynd i\u2019r afael a\u0302 bylchau mewn darpariaeth chwaraeon, diwylliannol neu ofal lleol."}, {"text_idx": "#000005", "text": "Gall profiadau yn y maes hwn ysbrydoli a chymell dysgwyr gan eu bod yn rhoi cyfle iddyn nhw ddod i gyswllt a\u0302 phrosesau creadigol. Golyga hyn gynnig cyfleoedd i ddysgwyr gael profiadau megis ymweld a\u0302 theatrau ac orielau, ac i ddod ag arbenigedd ymarferwyr allanol i mewn i\u2019r ystafell ddosbarth."}, {"text_idx": "#000006", "text": "Ar ran y plant, athrawon, cerddorion, cyfansoddwyr ac ymarferwyr cerdd, carai Ensemble Cymru ddiolch i bawb sy\u2019n parhau i roi mor hael i ddod a\u0302 ni at ein gilydd i ddysgu gan, ac ysbrydoli ein gilydd. Yn benodol, carai Ensemble Cymru ddiolch ein cefnogwyr gan gynnwys y rhai a roddodd i Apel Nadolig y Big Give yn 2018, Cyngor Celfyddydau Cymru, y Loteri a Llywodraeth Cymru fel rhan o\u2019u rhaglen Cydweithio Creadigol."}, {"text_idx": "#000008", "text": "Wedi\u2019i ysbrydoli gan brosiect yn yr Almaen yn 2015 lle cymerodd cerddorfa ffilharmonig breswyliaeth mewn ysgol gyfun leol, yn gynnar yn 2020 partnerodd Ensemble Cymru gydag Ysgol Tudno gyda\u2019r bwriad o sefydlu preswyliaeth dros gyfnod parhaus. Eu nod oedd defnyddio dulliau Koda\u0301ly a Dalcroze fel modd o gyflwyno cerddoriaeth siambr i blant ifanc ac fel ti\u0302m i ymsefydlu ym mywyd yr ysgol ac adeiladu pontydd i\u2019r gymuned y tu hwnt."}, {"text_idx": "#000010", "text": "Canolbwyntiodd y cerddorion proffesiynol yn bennaf ar Flwyddyn 5, a chynhaliodd yr arbenigwyr mewn addysg gerddorol sesiynau wythnosol ar gyfer plant yn y Cyfnod Sylfaen, a\u2019r plant sy\u2019n mynychu\u2019r grw\u0302p cyn-ysgol. Bu cyfleoedd hefyd i holl ddisgyblion yr ysgol ryngweithio gyda\u2019r cerddorion siambr, y cyfansoddwr a\u2019r ymarferydd wrth iddynt dreiddio\u2019n raddol i gymuned yr ysgol."}, {"text_idx": "#000011", "text": "\u2018Mi wnes i chwarae alaw werin Ffrengig syml iddyn nhw ac wedyn fe wnaethon nhw glapio iddi a sylwi ar ddeinameg a thempo. Hefyd, chwaraeais darantela ac roeddent yn rhyngweithiol a\u0302\u2019u hymatebion i\u2019r tempo a\u2019r ddeinameg. Cafwyd llawer o gwestiynau gwych a siarad am wahanol gyfansoddwyr a darnau enwog eraill o gerddoriaeth ar gyfer y cello\u2019."}, {"text_idx": "#000012", "text": "Yn unol a\u0302 chanllawiau\u2019r Cwricwlwm i Gymru ar gyfer y Celfyddydau Mynegiannol, llwyddodd Ensemble Cymru, mewn partneriaeth a\u0302\u2019r ysgol i fynd i\u2019r afael a\u0302 gwybodaeth, sgiliau a galluoedd yn eu gwaith. Cyflwynwyd amrywiaeth o offerynnau i\u2019r disgyblion gan gynnwys y cello, clarine\u0301t, telyn a phiano a chyfansoddwyr gan gynnwys Beethoven a Bach. Ymhlith y sgiliau craidd, pwysleisiwyd pwysigrwydd chwilfrydedd, meddwl yn feirniadol, meithrin dychymyg a\u2019r synhwyrau; mae hyn yn arwain at ymgysylltiad uchel a gwerthfawrogiad o gerddoriaeth fel dull o gyfleu syniadau ac emosiynau."}, {"text_idx": "#000013", "text": "\u2018Roeddent yn ddychmygus iawn gyda\u2019u syniadau. Rwy\u2019n falch iawn bod llawer o\u2019r plant yn rhagweithiol yn y sesiwn gyda\u2019u cwestiynau a\u2019u sylwadau. Roeddwn yn teimlo ein bod ni i gyd yn bwydo oddi ar ein gilydd ar adegau \u2019"}, {"text_idx": "#000014", "text": "Ymateb i anghenion a diddordebau\u2019r plant"}, {"text_idx": "#000015", "text": "Defnyddiodd ti\u0302m Ensemble Cymru ynghyd a\u0302\u2019r athro arweiniol ddull ymholi-proffesiynol wrth gynllunio\u2019r gwaith. Roedd ganddyn nhw nod i\u2019w gyrraedd, perfformiad ar ddiwedd y prosiect, ond bu\u2019r gwaith yn hyblyg a oedd yn caniata\u0301u i\u2019r ti\u0302m ymateb i anghenion a diddordebau\u2019r plant. Wrth i ddealltwriaeth a gwybodaeth y disgyblion gynyddu neu wrth i\u2019w chwilfrydedd gael ei danio, llwyddodd aelodau\u2019r ti\u0302m i addasu er mwyn annog a chefnogi\u2019r unigolion. Yn aml, caniataodd y dull hwn iddynt greu cysylltiadau a\u0302 meysydd eraill o\u2019r cwricwlwm, er enghraifft penderfynodd aelodau dosbarth Blwyddyn 5 y dylai dau ddarn fod yn seiliedig ar stori Gelert a chipiodd y ti\u0302m ar y cyfle hwnnw i archwilio diwylliant a thraddodiadau Cymru fel rhan greiddiol o\u2019r prosiect."}, {"text_idx": "#000016", "text": "\u2018Gan barhau a\u0302 stori Llywelyn a Gelert, y tro hwn y ddau gymeriad, Gelert a\u2019r blaidd yn ymladd ei gilydd; \u201cTaranau a mellt wrth weld ei gilydd\u201d. Cyflym, uchel, cyffrous a dramatig. Yn uchel; mawr; defnyddio ewinedd i greu glissandos; cello: pluo\u2019r tannau ger y pegiau tiwnio fel glawog neu flaidd ar flaenau ei draed\u2019."}, {"text_idx": "#000017", "text": "Mewn sesiwn arall, gydag aelodau\u2019r Flwyddyn 1af, creodd Ensemble Cymru gysylltiadau gyda\u2019r tywydd. Gofynnwyd i\u2019r disgyblion ystyried os oeddent yn credu bod y gerddoriaeth (Gaeaf) yn debyg i storm neu wrth iddynt nodi mathau eraill o dywydd yn y darn, fe gafwyd synau taranau, mellt a\u2019r haul. Roeddent hefyd yn cydnabod newidiadau mewn dynameg o uchel i dawel."}, {"text_idx": "#000018", "text": "\u2018Gofynnodd y Pennaeth am ail berfformiad ar o\u0302l holi rhai o\u2019r plant am beth yr oeddent wedi\u2019i glywed. Roedd llawer o\u2019r plant iau yn meddwl bod synau\u2019r \u201cboingy\u201d y delyn yn wirioneddol"}, {"text_idx": "#000019", "text": "Bu symudiad corfforol a lles yn nodweddion allweddol yn y prosiect hwn hefyd, gyda\u2019r model \u20185 ffordd i les\u2019 yn cael ei ddefnyddio gan y ti\u0302m fel arf cynllunio. Dechreuwyd sesiynau gyda disgyblion y Cyfnod Sylfaen gyda gweithgareddau amser cylch i greu hinsawdd gadarnhaol a meithrin ymddiriedaeth. Anogwyd y disgyblion i symud i sain y gerddoriaeth ac mewn un sesiwn gofynnwyd iddynt wrando\u2019n ofalus ar y darn piano a chaniata\u0301u i\u2019w traed gopi\u0308o\u2019r hyn yr oedd y gerddoriaeth yn ei wneud. Llwyddodd y plant i ystyried y tempo ac ymateb gyda chamau araf, cerdded neu redeg."}, {"text_idx": "#000020", "text": "Datblygwyd y dull arloesol hwn sy\u2019n canolbwyntio ar y disgyblion ymhellach gydag aelodau dosbarth Blwyddyn 5 yn comisiynu darn o gerddoriaeth a oedd yn seiliedig ar thema o\u2019u dewis hwy. Fe wnaethant benderfynu dewis y thema \u2018anifeiliaid\u2019. Y mae Cyngor yr Ysgol wedi cael ro\u0302l ganolog fel llywodraethwyr a gwerthuswyr y prosiect hwn hefyd, gan roi cyfrifoldeb gweithredol iddynt gyda chefnogaeth staff yr ysgol ac Ensemble Cymru."}, {"text_idx": "#000021", "text": "Y cyfuniad hwn o gynllunio yn y maes dysgu, gan gynnwys thema\u0302u trawsbynciol, gyda ffocws ar wybodaeth, sgiliau a phrofiad a sicrhaodd fod y gwaith yn mynd i\u2019r afael a\u0302\u2019r pedair amcan mewn dull dilys ac ystyrlon."}, {"text_idx": "#000023", "text": "Llwyddodd y ti\u0302m i wneud hyn yn effeithiol trwy gydweithrediad cadarn a chyfathrebu yn rheolaidd sydd wedi cynnwys dull o weithredu\u2019n ofalus a myfyriol. Er mwyn cyfuno amserlenni pawb, maent wedi defnyddio Microsoft Teams fel llwyfan ar gyfer deialog, adborth a chynllunio parhaus. Caniataodd hyn i bawb a oedd yn ymwneud a\u0302\u2019r cynllun i weithio\u2019n ailadroddol, a chael cynllun bras o\u2019r nodau pennaf ond yr hyblygrwydd hefyd i newid cyfeiriad os nad oedd rhai elfennau\u2019n gweithio neu os oedd angen strategaeth wahanol ar gyfer y disgyblion."}, {"text_idx": "#000024", "text": "Cyfarfu\u2019r ti\u0302m a\u0302 rhieni, gwarcheidwaid a gofalwyr yn gynnar yn y prosiect i drafod y gwaith, er mwyn sicrhau eu bod nhw\u2019n teimlo\u2019n rhan o addysg eu plant a bod ganddynt ddealltwriaeth o\u2019r nodau tymor-hir. Mae\u2019r ti\u0302m hefyd wedi ymgysylltu a\u0302 phob aelod o gymuned yr ysgol gan gynnwys y staff amser cinio."}, {"text_idx": "#000026", "text": "Yn y Gwanwyn, amharodd Cofid-19 ar y prosiect ac yn anffodus, daeth y gwaith o sefydlu cyswllt cymunedol i ben. Fodd bynnag, ym mis Hydref, llwyddodd y ti\u0302m i ail-gychwyn y gwaith mewn modd gwahanol. Er na lwyddodd Ensemble Cymru i ail-gychwyn eu preswyliaeth yn y cnawd, maent wedi dechrau gweithio gyda\u2019r disgyblion eto drwy gyfrwng sesiynau rhithiol ac ar lwyfannau ar-lein. Fel rhan o\u2019r dull ymholi-proffesiynol, maent wrthi\u2019n cywain tystiolaeth o effaith y prosiect er mwyn llywio\u2019r gwerthusiad terfynol a\u2019r broses o ddysgu proffesiynol parhaus."}, {"text_idx": "#000028", "text": "Yn ogystal, defnyddiodd staff yr ysgol a fu\u2019n gweithio\u2019n agos gyda thi\u0302m Ensemble Cymru y gweithgaredd hwn fel tystiolaeth o gyrraedd safonau proffesiynol gan eu bod yn ymateb i\u2019r pum elfen, sef addysgeg, arweinyddiaeth, cydweithredu, arloesi a dysgu proffesiynol. Mae\u2019r astudiaeth achos hon yn cyflwyno meincnodau ar gyfer partneriaethau diwylliannol ar gyfer ysgolion sydd yn arloesol ac o ansawdd uchel, sydd nid yn unig yn ymateb i ofynion y cwricwlwm newydd a safonau proffesiynol ond sy\u2019n sicrhau\u2019r weledigaeth ar gyfer dyfodol addysg yng Nghymru drwy gyfrwng canu!"}, {"text_idx": "#000029", "text": "Ysgol Gynradd yn Llandudno yw Ysgol Tudno, gyda 208 o ddisgyblion ar y gofrestr. Maent yn awyddus i ddatblygu eu cwricwlwm Celfyddydau Mynegiannol gan eu bod yn ymwybodol nad oes gan lawer o\u2019r disgyblion fynediad i\u2019r maes dysgu hwn a phrofiad ohono y tu hwnt i\u2019w haddysg ffurfiol. Mae\u2019r ysgol hefyd yn cydnabod gwerth arbennig cwricwlwm celfyddydol cyfoeth fel ffactor hanfodol er mwyn cynyddu ymgysylltiad a gwella lles."}, {"text_idx": "#000030", "text": "Ensemble Cymru yw\u2019r prif grw\u0302p perfformio cerddoriaeth siambr yng Nghymru gydag aelodaeth graidd o 16 o offerynwyr a chantorion. Sefydlwyd yr Ensemble yn 2002 a\u2019i genhadaeth yw hyrwyddo diwylliant cerddoriaeth siambr Gymreig o bob cyfnod, ynghyd a\u0302 cherddoriaeth siambr o bob rhan o\u2019r byd, i gynulleidfaoedd yng Nghymru ac yn rhyngwladol."}, {"text_idx": "#000031", "text": "Mae Tybed yn fenter ddielw wedi\u2019i lleoli yng Ngogledd Cymru sy\u2019n anelu at ailfeddwl addysg trwy arloesi a phartneriaethau. Ers ei sefydlu ym mis Mai 2020, mae\u2019r cwmni wedi gweithio gydag ystod o sefydliadau rhyngwladol gan gynnwys UNESCO, HundrED, IDEO ac Amazing People Schools. Maent hefyd wedi gweithio gyda House of Imagination i barhau\u2019r sgwrs a ysgogwyd gan ymgynghoriad UNESCO am \u2018Ddyfodol Addysg\u2019 a, dylunio cyfleoedd dysgu proffesiynol ar-lein."}, {"text_idx": "#000033", "text": "Mae ganddi 13 mlynedd o brofiad fel pennaeth pwnc ac athrawes ysgol uwchradd ac addysg bellach, M.A. mewn Ymchwil Ymarferwyr ac mae hi\u2019n aelod a chydlynydd ar gyfer y Gymdeithas Datblygiad Proffesiynol Rhyngwladol. Mae hi hefyd yn Gymrawd Academi Frenhinol y Celfyddydau."}, {"text_idx": "#000034", "text": "Papur diweddaraf: Richards, N. & Hadaway, S. (2020) \u2018Inter-professionalism between teachers and creative practitioners: Risk, exploration and professional identity \u2013 learning in situ and the impact on practice.\u2019 Practice: Contemporary Issues in Practitioner Education. "}, {"text_idx": "#000035", "text": "Elusennau Cerdd yn cydweithio i gefnogi perfformwyr yn ystod y pandemig"}, {"text_idx": "#000039", "text": "Rydym mor ddiolchgar i'r rhoddwyr a'r cyllidwyr niferus sy'n cefnogi gweithgareddau'r elusen. Fydden ni ddim yn bod hebddynt. Pe gallech chi gefnogi ein gwaith byddem ni wrth ein bodd yn clywed oddi wrthych."}]